U Srbiji je do danas evidentirano 83.000 izbeglica, od kojih je 500 podnelo zahtev za azil u Srbiji, izjavio je danas šef misije Visokog komesarijata Ujedinjenih nacija za izbeglice (UNHCR) u Srbiji Hans Šoder.

Šoder je, gostujući na televiziji N1, rekao da je do početka avgusta u Grčku stiglo 130.000 izbeglica od kojih gotovo svi dolaze u Srbiju, preko Makedonije.

"Više od 90 odsto su izbeglice, 57 odsto dolazi iz Sirije, četvrtina iz Avganistana, ima ih iz Iraka... Dakle, 95 odsto njih dolazi iz zona gde su ratovi, gde su progonjeni... Većina njih samo prolazi kroz Srbiju", kaže Šoder.

Oni žele da se sjedine sa svojim porodicama i prijateljima u zapadnoj Evropi, objasnio je Šoder i dodao da centri za azile u Srbiji nisu popunjeni.

"Većina njih odlučuje da odlazi odavde... Mi zagovaramo stav da tražioci azila, kad se evidentiraju, odu u centre, ali neki su na primer na granici sa Crnom Gorom, pa oni ne žele da idu čak tamo".

Situacija u Preševu se dosta poboljšala od kada je otvoren prihvatni centar, istakao je Šoder. "Mi ga zovemo prihvatni centar za evidentiranje... Tu dobijaju pomoć, hranu, upute... Taj centar je pod velikim pritiskom, više od 1.000 ljudi se evidentira svakodnevno u Preševu... Stalno smo u saradnji sa državom, da unapredimo uslove u tom centru", rekao je Šoder.

Prema njegovim rečima, mnoge porodice tamo pristižu iscrpljene s malom decom, naročito zbog velikih vrućina koje su trajale do ove sedmice. "I situacija u Kanjiži se stabilizuje, i to je važno... Postoji mesto gde ljudi sada mogu da dobiju pomoć, a ne da budu u centru grada, kao do nedavno, što je izazivalo zabrinutost građana", rekao je Šoder.

Kako je dodao izbeglice biraju parkove kako bi se na kratko odmorili. "Oni ne nose mnogo novca sa sobom, iz straha, uzimaju ovde novac sa svojih računa, neki od njih odu u hostele, drugi završe u parkovima", objasnio je Šoder.

Šef misije UNHCR u Srbiji istakao je da je zadovoljan stavom srpskih vlasti prema migrantima i dodao da se sa Vladom Srbije već pravi plan za predstojeću zimu.

"Teško je predvideti šta će se dogoditi u narednim mesecima, to zavisi i od Grčke i evropskih zemalja... Treba da postoji pravni način da ovi ljudi odu u zemlje zapadne Evrope, i da ovi jadni ljudi mogu legalno da prelaze granicu, da ne moraju ilegalno da prelaze, i da mogu da dobiju određenu pravnu zaštitu", smatra Šoder.

On je ocenio da su građani prema izbeglima do sada bili tolerantni i da se nada da će tako ostati. "Opšte uzevši, veoma smo zadovoljni stavom... Odgovor srpske Vlade je dobar, bitno je što Srbija prima na svoju teritoriju, evidentira i pomaže ove izbeglice, omogućava im pristup medicinskoj pomoći", rekao je Šoder.

Upitan o ogradi koju je podigla Mađarska Šoder je rekao da da sve zemlje imaju pravo da kontrolišu svoje granice, ali da imaju i obavezu, prema nacionalnim zakonima i međunarodnom pravu, da primaju izbeglice, da ih puste da uđu na njihovu teritoriju i daju im zaštitu. "Ograde nisu rešenje, UNHCR se protivi tome... To nije nikakvo praktično rešenje i do sada se pokazalo da to ne funkcioniše", zaključio je Šoder.